CELEX: 32015D1085
Language: sk
Date: 2015-07-02 00:00:00
Title: Vykonávacie rozhodnutie Komisie (EÚ) 2015/1085 z 2. júla 2015 o opatrení, ktoré prijalo Švédsko v súlade so smernicou Európskeho parlamentu a Rady 2006/42/ES s cieľom zakázať uvedenie strojov na prípravu palivového dreva Hammars vedklipp 5,5 hk a Hammars vedklipp 7,5 hk vyrábaných spoločnosťou Hammars Verkstad AB na trh [oznámené pod číslom C(2015) 4428] (Text s významom pre EHP)

4.7.2015   
            
            
               SK
            
            
               Úradný vestník Európskej únie
            
            
               L 175/124
            
         VYKONÁVACIE ROZHODNUTIE KOMISIE (EÚ) 2015/1085
   z 2. júla 2015
   o opatrení, ktoré prijalo Švédsko v súlade so smernicou Európskeho parlamentu a Rady 2006/42/ES s cieľom zakázať uvedenie strojov na prípravu palivového dreva Hammars vedklipp 5,5 hk a Hammars vedklipp 7,5 hk vyrábaných spoločnosťou Hammars Verkstad AB na trh
   
      
         [oznámené pod číslom C(2015) 4428]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3,
   keďže:
   
               (1)
            
            
               Švédsko oznámilo Komisii opatrenie o zákaze uvedenia strojov na prípravu palivového dreva Hammars vedklipp 5,5 hk a Hammars vedklipp 7,5 hk vyrábaných spoločnosťou Hammars Verkstad AB, Lustebo 40, SE-790 20 Grycksbo, Švédsko na trh.
            
         
               (2)
            
            
               Stroje na prípravu palivového dreva mali označenie CE podľa smernice 2006/42/ES.
            
         
               (3)
            
            
               Dôvodom prijatia opatrenia bol podľa Švédska nesúlad strojov na prípravu palivového dreva so základnými požiadavkami na bezpečnosť a ochranu zdravia stanovenými v bodoch 1.1.2 (Princípy integrovanej bezpečnosti) a 1.3.7 (Riziká súvisiace s pohyblivými časťami) prílohy I k smernici 2006/42/ES, pretože stroje nemajú ochranné kryty alebo ochranné zariadenia na ochranu proti rizikám súvisiacim s pohyblivými časťami.
            
         
               (4)
            
            
               Komisia vyzvala spoločnosť Hammars Verkstad AB, aby predložila svoje pripomienky k opatreniu, ktoré Švédsko prijalo.
            
         
               (5)
            
            
               Spoločnosť Hammars Verkstad Komisii odpovedala, že kálačka, ktorá nahrádza jednak pílu a jednak osobitnú štiepačku, ako systém predstavuje oveľa nižšie riziko zranenia obsluhy. Komisia si v rámci vykonaného posúdenia zhody od výrobcu vyžiadala doklady, ktoré potvrdzujú tvrdenie o klasifikácii rizika. Nedostala žiadnu odpoveď.
            
         
               (6)
            
            
               Z preskúmania dôkazov, ktoré poskytlo Švédsko, vyplýva, že stroje na prípravu palivového dreva Hammars vedklipp 5,5 hk a Hammars vedklipp 7,5 hk vyrábané spoločnosťou Hammars Verkstad AB, Lustebo 40, SE-790 20 Grycksbo, Švédsko nevyhovujú základným požiadavkám na bezpečnosť a ochranu zdravia stanoveným v smernici 2006/42/ES, a že v dôsledku tohto nesúladu vzniká vážne riziko zranenia používateľov. Preto je vhodné považovať opatrenie prijaté Švédskom za oprávnené,
            
         PRIJALA TOTO ROZHODNUTIE:
   Článok 1
   Opatrenie, ktoré prijalo Švédsko s cieľom zakázať uvedenie strojov na prípravu palivového dreva Hammars vedklipp 5,5 hk a Hammars vedklipp 7,5 hk vyrábaných spoločnosťou Hammars Verkstad AB, Lustebo 40, SE-790 20 Grycksbo, Švédsko na trh, je oprávnené.
   Článok 2
   Toto rozhodnutie je určené členským štátom.
   
      V Bruseli 2. júla 2015
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 157, 9.6.2006, s. 24.